สมช.ยันใช้ มติครม.18 ม.ค.48 แก้ปัญหาสัญชาติ
ศูนย์ข่าวภาคเหนือ-13 ก.ค.2548 สมช.เดินหน้ายุทธศาสตร์การจัดการปัญหาสถานะและสิทธิบุคคล โดยเตรียมมาตรการระยะสั้น จัดตั้งคณะกรรมการเฉพาะกิจพิเศษ พร้อมระดมเจ้าหน้าที่ชุดปฏิบัติการในระดับจังหวัด เร่งสำรวจกลุ่มเด็กนักศึกษาไร้สัญชาติที่กำลังอยู่ในสถานศึกษาประมาณ 60000 คน เป็นกลุ่มแรก นายฉัตรชัย บางชวด ตัวแทนสำนักงานสภาความมั่นคงแห่งชาติ(สมช.) กล่าวในงานอบรมเชิงปฏิบัติการ เรื่อง การกำหนดสถานะบุคคลและกฎหมายที่เกี่ยวข้อง ที่โรงแรมลานนา พาเลซ จ.เชียงใหม่ โดยยืนยันว่า พร้อมที่จะนำยุทธศาสตร์การจัดการปัญหาสถานะและสิทธิบุคคล ที่ทาง สมช.ร่วมกับนักวิชาการได้เสนอร่างให้ คณะรัฐมนตรีมีมติเห็นชอบ เมื่อวันที่ 18 ม.ค.2548 ไปดำเนินการได้ โดยทางรัฐบาลได้เน้นย้ำให้เร่งหามาตรการรองรับโดยเร็ว เนื่องจากปัจจุบัน ประเทศไทยมีกลุ่มบุคคลที่มีปัญหาสถานะบุคคลเป็นจำนวนมาก ซึ่งหากปล่อยทิ้งไปจะก่อให้เกิดปัญหาสังคมในระยะยาว โดยเฉพาะเด็กที่เกิดขึ้นในภายหลัง ดังนั้น มาตรการระยะสั้น ที่ต้องทำอย่างเร่งด่วนนั้น คือ จัดตั้งคณะกรรมการเฉพาะกิจพิเศษเพื่อดำเนินการแก้ไขปัญหาสถานะและสิทธิ โดยทาง สมช.จะเป็นหน่วยงานหลัก ร่วมกับหน่วยงานอื่นๆ มีการตั้งอนุกรรมการร่วมระหว่างรัฐ นักวิชาการและประชาชน ซึ่งขณะนี้กำลังรอการพิจารณาอยู่ หลังจากนั้นจะมีการตั้งชุดปฏิบัติการในระดับจังหวัด มีการส่งเจ้าหน้าที่เข้าไปประจำการเป็นการเฉพาะ เพื่อทำการสำรวจกลุ่มเป้าหมายในแต่ละพื้นที่ นายฉัตรชัย กล่าว ตัวแทน สมช. กล่าวอีกว่า ซึ่งล่าสุดมติครม. จะให้เร่งสำรวจสถานะบุคคลให้แก่กลุ่มเด็กนักเรียน นักศึกษาที่กำลังศึกษาอยู่ในสถานศึกษาเป็นกลุ่มแรกก่อน ซึ่งแต่เดิมมีจำนวนประมาณ 60000 คน แต่ข้อมูลล่าสุด อาจจะมีประมาณ 1 แสนคน โดยแยกเป็นกลุ่มเด็กที่กำลังศึกษาอยู่หรือจบในระดับอุดมศึกษา ในประเทศไทย จะพิจารณาให้สัญชาติไทยเป็นอันดับแรก ส่วนเด็กที่เรียนต่ำกว่าระดับอุดมศึกษา ก็แยกไปรวมการยื่นคำร้องกับบิดามารดาต่อไป นอกจากนั้น จะพิจารณาให้สถานะแก่กลุ่มผู้ที่ทำคุณประโยชน์ให้แก่ประเทศเช่น เป็นนักกีฬา นักวิชาการ นักวิจัย ซึ่งกลุ่มนี้ จะให้ทาง ครม.พิจารณาเป็นรายๆ ไป 
ศูนย์ข่าวภาคเหนือ-13 ก.ค.2548 สมช.เดินหน้ายุทธศาสตร์การจัดการปัญหาสถานะและสิทธิบุคคล โดยเตรียมมาตรการระยะสั้น จัดตั้งคณะกรรมการเฉพาะกิจพิเศษ พร้อมระดมเจ้าหน้าที่ชุดปฏิบัติการในระดับจังหวัด